钦定古今图书集成/明伦汇编/闺媛典/第004卷 > 《列女传序》晋·书
## 钦定古今图书集成/明伦汇编/闺媛典/第004卷 > 《列女传序》晋·书

夫三才分位，室家之道克隆；二族交欢，贞烈之风斯
著。振高情而独秀，鲁册于是飞华；挺峻节而孤标，周
篇于焉腾茂。徽烈兼劭，柔顺无愆，隔代相望，谅非一
绪。然则虞兴妫汭，夏盛涂山，有娀、有㜪，广隆殷之业；
大任、大姒，衍昌姬之化。马、邓恭俭，汉朝推德；宣昭懿
淑，魏代扬芬。斯皆礼极中闱，义殊月室者矣。至若共
姜誓节，孟母求仁，华率傅而经齐，樊授规而霸楚，讥
文伯于奉剑，让子发于分菽，少君之从约礼，孟光之
符隐志，既昭妇则，且擅母仪，子政缉之于前，元凯编
之于后，具宣《闺范》，有裨阴训。故上从泰始，下迄恭安，
一操可称，一艺可纪，咸加撰录，为之传云。或位极后
妃，或事因夫子，各随本传，今所不录。在诸伪国，暂阻
王猷，天下之善，足以惩劝。亦同搜次，附于篇末。
史臣曰：“夫繁霜降节，彰劲心于后凋；横流在辰，表贞
期于上德。匪伊君子，抑亦妇人焉。自晋政陵夷，罕树
风检，亏闲爽操，相趋成俗，荐之以刘、石，汨之以苻、姚。
三月歌胡，唯见争新之饰；一朝辞汉，曾微恋旧之情。
驰骛风埃，脱落名教，颓纵”忘反，于兹为极。至若惠风
之数乔属，道韫之对孙恩，荀女释急于重围，张妻报
怨于强寇，僭登之后，蹈死不回；伪篡之妃，捐生匪吝。
宗辛抗情而致夭，王靳守节而就终，斯皆冥践义途，
匪因教至。耸清汉之乔叶，有裕徽音；振幽谷之贞蕤，
无惭《雅引》。比夫“悬梁靡顾，齿剑如归”，异日《齐风》，可以
激扬千载矣。